Polisieman vas ná hy glo sy vrou skietArgieffoto ter illustrasie: SAPD ŉ Brigadier in die polisie het Maandagoggend in die Verulam-landdroshof noord van Durban verskyn, nadat hy glo sy vrou gedurende ŉ geskil oor die naweek in die arm geskiet het. Sontaga Seisa, woordvoerder van Opod, het in ŉ verklaring gesê die polisielid, verbonde aan die BBP-beskermingseenheid in KwaZulu-Natal, was Sondagoggend in ŉ argument met sy vrou by die egpaar se huis in Phoenix betrokke. Dié argument het tot ŉ struweling gelei en die vrou is in die proses in die arm geskiet. Volgens Seisa is die vrou ná die voorval na ŉ hospitaal geneem vir mediese behandeling en die polisieman het homself by die plaaslike polisiestasie oorgegee. Die brigadier word van poging tot moord aangekla. Seisa kon in die stadium nie die polisielid identifiseer of enige inligting rakende vanoggend se hofverrigtinge bekend maak nie. “Opod se ondersoek gaan daaroor om te verseker dat die saak deeglik ondersoek word,” sê Seisa wel.